„Takarodj innen, vagy felgyújtjuk a házadat” – ilyen fenyegetés is elhangzott a Tolna megyei Őcsény hétfő esti falugyűlésén, ahol egyetlen dolgot vitattak meg: a hírek szerint egy-két menekült család a falu panziójába jönne pihenni.

Az idézett fenyegetés címzettje a panzió tulajdonosa volt. A Migration Aid beszámolója szerint a közösségi házban annyian voltak, hogy az érdeklődők nem fértek el a teremben, az alpolgármester szerint még soha nem voltak ennyien falugyűlésen.

Fülöp János polgármester józan parlamenti párbeszédet kért a falubeliektől, inkább kevesebb, mint több sikerrel. Többen voltak, akik azt mondták, bármit mond a polgármester, nem jönnek ide menekültek. Voltak, akik féltek az esetleges látogatástól, őket az sem hatotta meg, hogy a magyar állam oltalma alatt állók pont azért kapnak státuszt, mert maguk is terror és az erőszak elől menekülnek.

A harmadik csoportba tartozóknak voltak kérdéseik, de ezekre nem kaptak érdemi választ. Többen azzal kezdték felszólalásukat, hogy „mi nem vagyunk rasszisták”, de az idegennyűlölet tapintható volt a beszámoló szerint.

A törökök is úgy foglalták el Budát, hogy szépen lassan beszivárogtak – mondta valaki.

Volt, aki azt mondta, azért jött haza Németországból, mert ott már nem tudott kimenni az utcára, mindenhol muszlimok vannak.

A panzió tulajdonosa és Siewert András a Migration Aid képviseletében 1,5 órán át próbált válaszolni a kérdésekre, a polgármesteri konklúzió az volt, hogy a panzió teljesen legálisan működik, az önkormányzatnak jogilag nincs lehetősége fellépni az ellen, hogy itt bárki is megszálljon.

De a falu lakói a polgári engedetlenség eszközéhez nyúlhatnak, ha akarnak, körbevehetik a panziót.

Siewert azt mondta később, hogy:

A jelenlegi közhangulatot ismerve nagyjából erre lehetett számítani. Amit sajnálok, hogy a helyiek az esélyt sem adják meg a menekülteknek. Nem mondják azt, hogy oké, jöjjön ide egy család megszállni pár napra és nézzük meg mi történik. Lesz-e egyáltalán bármiféle probléma. Legfeljebb ott áll majd egy rendőrautó a panzió előtt mindenki nyugalma, biztonságérzete érdekében. A félelmeket megértem, hiszen pont ez volt a célja az elmúlt két év kormánypropagandájának, hogy a magyarok féljenek.

Reggelre pedig kiszúrták a panziótulaj autójának kerekét, a rendőrség helyszínel.